كشف بوعزة الخراطي، رئيس الجمعية المغربية لحماية المستهلك، أن المكونات ديال الفكسان الجديد ديال الكَريب، اللي اعتمداتو الدولة هذ العام، غريبة وممكن تكون خطيرة، بحيث هذ الفاكسان كيحمي من فيروس جابوني عمرو بان فالمغرب. ووضح الخراطي، فتصريحو ل”كود” أن الفاكسان فالأصل فيه جوج أنواع، النوع a اللي كيستهدف جوج أنواع دالفيروسات، اللي كتكون لاريزيرف ديالهم من أصل حيواني، وهوما h1n1 وh2m3، والنوع b اللي مختلف نوعا ما على هذ النوع، واللي تدار هذ العام من نوع “ياماكَاطا”، وهو فيروس من اليابان. وتساءل الخراطي، على نوعية هذ اللقاح اللي كيحمي من الفيروس الياباني، والأصل ديالو والغاية منو، خصوصا وأن فرنسا، اللي مولفة تزودنا بالتلقيحات، ماعمرها دارت تلقيح ضد هذ الفيروس، جوج أنواع، زماكاينش فيهم هذ ياماكَاطا. وزاد: “من حقنا نساءلو كمجتمع مدني كيدافع على المستهلك اللي كيشري هذ التلقيح، خاص على الأقل الوزارة تدير بلاغ وتشرح لينا علاش التغيير ديال المحتوى والتركيبة ديالو، ولماذا هذ التدابير والإجراءات الخارقة اللي ماعمرها تدارت لواحد التلقيح اللي كان كيتباع بشكل عادي”. ومن التدابير، اللي انتقدها الخراطي، من غير اعتماد لقاح ضد الفيروس الياباني، هي”إلزامية الوصفة الطبية، وضرورة منح المعطيات الشخصية للصيدلي، وهذشي منافي للقانون 08.09، كيف أن الوزارة بصمتها مكتحترمش كذلك القانون 31.08، وهو الحق فالحصول على المعلومة”، وتابع أن هذشي “كيدخل الشك، وكيعزز احتمال أن اللقاح يكون خطير على الصحة ديال المواطنين”،حسب هضرتو. وبالنسبة للثمن، قال الخراطة أنه حتى هو كيخلي الإنسان يشك كثر، فغياب أي توضيحات، بحيث كان كيدير 72,80 درهم، وولا دابا كيدير 125,30. ورافق الخراطي تصريحو بأوراق فيهم فاكسان هذ العام وفاكسان العام اللي فات، وقال انه لا مجال للمقارنة بيناتهم، وتركيباتهم مختلفة بزاف. 
قال أنه كيحمي من فيروس جابوني عمرو جا للمغرب.. الخراطي لـ”كود”: مكونات الفكسان الجديد ديال لاكَريب فشيشكل وثمنو غالي وهذشي دخل لينا الشك ففعاليتو